
מדינת ישראל
משרד החינוך 
המשנה למנכ"ל

אגף בכיר, תפעול רכש ולוגיסטיקה
אגף רכש, מכרזים והתקשרויות
ירושלים, 3 בנובמבר 2019
ה' חשון תש"פ
מכרז היקפים משתנים מס' 16/5.2019 : מתן שירותי השגחה על נבחנים בבחינות הבגרות והסמכה לטכנאים והנדסאים
הבהרה 11
המועד האחרון להגשת הצעות למכרז זה נקבע לתאריך 5/11/2019 שעה 11:00. ככל שיימצאו הצעות למכרז זה בתיבת המכרזים של משרד החינוך, הוועדה מנחה את אגף הרכש והמכרזים להחזירם למציעים מבלי לפתוח אותם.

הוועדה מחליטה על ביטול המכרז. זאת מהנימוקים המפורטים להלן:

1. הגורמים המקצועיים במשרד החינוך מבקשים לבחון את מתווה המכרז מחדש, בין היתר לבחון סוגיות מקצועיות הקשורות בתמחור שנקבע, ללא לחץ זמן, במטרה לקיים סיעור מוחות ובחינה מקצועית של כל ההיבטים הקשורים בהתקשרות מושא המכרז. זוהי חוות דעתם של הגורמים המקצועיים כי נכון יותר לעשות זאת במסגרת הכנת מכרז חדש ולא על בסיס המכרז הנוכחי. המלצת הגורמים המקצועיים היא לבטל את המכרז הנוכחי. 
2. מכלול  הבחינות המקצועיות אינו יכול להיעשות במסגרת המכרז הנוכחי ובוודאי גם לא במסגרת מענה לשאלות הבהרה תוך הקפאת המכרז הקיים לפרק זמן לא ידוע. הגורמים המקצועיים מבקשים לעצמם את החופש בעריכת התקשרות במבנה שונה, תוך שמירה על מלוא האופציות העומדות לרשותם. לא ברור עדיין מה ואיך תהיה מתכונת המכרז החדש ולפיכך אין מקום להותיר את המכרז תלוי ועומד. בוודאי לא במתכונתו הנוכחית. 
3. נציין עוד כי במסגרת המכרז הקיים מאז פורסם, פורסמו מספר רב מאוד של הבהרות, (למעלה מ- 10 הבהרות), וכעת יש צורך במתן הבהרות רבות נוספות. ריבוי ההבהרות, טלאי על טלאי, מנתק את ההיגיון הפנים-מכרזי והוא עלול להוות פגם בתפעול המכרז וההתקשרות שתגיע לאחריו. הקפאת המכרז הנוכחי עד מתן הבהרות למכרז הקיים עלולה לפגוע במציעים חדשים. יש חשש כי מציעים אלה יתקשו להגיש הצעות למכרז מאחר ולאחר פרסום מספר כל כך רב של הבהרות הוראות המכרז מפוזרות על מספר רב של מסמכים. לפיכך יש יתרון משמעותי לביטול המכרז, גם מהפן של הגדלת התחרות, ופרסום מכרז חדש קוהרנטי וסדור המטמיע במסמך אחד את כל ההבהרות.    
4. לכך יש להוסיף, כי במכרז הנוכחי טרם הוגשו הצעות, למעט הצעה אחת שהוגשה זה מכבר ולא נפתחה. בנסיבות אלה, אין חשש מפגיעה בסודיות ההצעות ומפגיעה בשוויון. ולא נפגע אינטרס ההסתמכות של כלל המציעים הפוטנציאליים. 
5. זאת ועוד, למדינה יש אופציה להאריך את ההתקשרות הנוכחית במכרז, ללא אישור התקשרויות בפטור ממכרז ועצם ביטול המכרז לא יביא לפגיעה במציעים מחד גיסא או לאי מתן השירותים מאידך גיסא. 
6. לנוכח האמור לעיל, סבורה הוועדה כי נוכח השינויים הרבים מאז פורסם המכרז ונוכח העתירות שהוגשו כנגד תנאי המכרז יש מקום לבטל את המכרז ולצאת למכרז חדש. 

בכבוד רב,


אורנה מיטמיגר

                           
מנהלת אגף רכש מכרזים והתקשרויות

